google/wiki40b huggingface dataset:
Α.Μ.Σ. Αναγέννηση Νέου Ρυσίου

Ιστορική αναδρομή

Κατά την αγωνιστική περίοδο 2012-13 η Αναγέννηση συμμετείχε στο Πρωτάθλημα της Β' Κατηγορίας Ανδρών της Ε.Π.Σ. Μακεδονίας και συγκεκριμένα στον 3ο Όμιλο. Τερματίζοντας δεύτερη στην τελική βαθμολογία, εξασφάλισε την άνοδό της στην Α' Κατηγορία.

Τρέχουσα αγωνιστική περίοδος

Κατά την τρέχουσα αγωνιστική περίοδο, 2013-14, ο  Α.Μ.Σ. Αναγέννηση Νέου Ρυσίου διαγωνίζεται στο Πρωτάθλημα της Α' Κατηγορίας Ανδρών της Ε.Π.Σ. Μακεδονίας.
Έδρα του συλλόγου είναι το Γήπεδο Ποδοσφαίρου του Αθλητικού Κέντρου Νέου Ρυσίου στο Δήμο Θέρμης. Πρόεδρος του συλλόγου είναι η ΣΥΡΙΣΤΑΤΙΔΟΥ  ΚΑΤΕΡΙΝΑ, γενικός αρχηγός του τμήματος ο Νικόλαος Ευσταθιάδης και έφορος του τμήματος ο ΜΠΕΝΤΖΑΜΙΝ  ΕΝΤΙ.

Ιστορικό

Κατά την αγωνιστική περίοδο 2011-12 η Αναγέννηση Νέου Ρυσίου συμμετείχε στο Πρωτάθλημα της Β' Κατηγορίας Ανδρών της Ε.ΚΑ.Σ.Θ. και συγκεκριμένα στον Α' Όμιλο. Στην κανονική περίοδο βρέθηκε στην 4η θέση του τελικού βαθμολογικού πίνακα. Την επόμενη χρονιά, 2012-13, αγωνιζόμενος πάντα στην ίδια κατηγορία, ο σύλλογος κατέλαβε την 5η θέση της τελικής κατάταξης.

Τρέχουσα αγωνιστική περίοδος

Κατά την τρέχουσα αγωνιστική περίοδο, 2013-14, ο Α.Μ.Σ. Αναγέννηση Νέου Ρυσίου διαγωνίζεται στο Πρωτάθλημα της  Β' Κατηγορίας Ανδρών της Ε.ΚΑ.Σ.Θ. και συγκεκριμένα στο 2ο Όμιλο. Ο σύλλογος επίσης συμμετείχε στο Κύπελλο Ανδρών Ε.ΚΑ.Σ.Θ., γνωρίζοντας τον αποκλεισμό στη Γ' Φάση από την Α.Ε. Πυλαίας με σκορ 54-52.
Έδρα της Αναγέννησης είναι το Κλειστό Γυμναστήριο του Αθλητικού Κέντρου Νέου Ρυσίου στο Δήμο Θέρμης. Πρόεδρος του συλλόγου είναι ο Δημήτριος Ασημόπουλος και έφορος του τμήματος ο Ζήσης Προκοπίου. Καθήκοντα προπονητή διατηρεί ο Αχιλλέας Καρδομάτης.

Ιστορική αναδρομή

Το τμήμα πετοσφαίρισης του συλλόγου ιδρύθηκε μετά το 2000.
Κατά την αγωνιστική περίοδο 2012-13 ο σύλλογος, στην πρώτη του συμμετοχή στα πρωταθλήματα της Ε.ΠΕ.Σ.Θ., κατέκτησε το Πρωτάθλημα της Γ' Κατηγορίας Γυναικών εξασφαλίζοντας την άνοδο στην επόμενη κατηγορία.

Τρέχουσα αγωνιστική περίοδος

Κατά την τρέχουσα αγωνιστική περίοδο, 2013-14, ο Α.Μ.Σ. Αναγέννηση Νέου Ρυσίου διαγωνίζεται στο Πρωτάθλημα της Β' Κατηγορίας Γυναικών (1η Τοπική) της Ε.ΠΕ.Σ.Θ..
Έδρα της Αναγέννησης είναι το Κλειστό Γυμναστήριο του Αθλητικού Κέντρου Νέου Ρυσίου στο Δήμο Θέρμης. Πρόεδρος του συλλόγου είναι ο Δημήτριος Ασημόπουλος και έφορος του τμήματος ο Γιάννης Ουρκέρογλου.
Προνομιούχα νησιά του Αρχιπελάγους

Με τον όρο Προνομιούχα νησιά του Αρχιπελάγους αποκαλούνταν κατά την Τουρκοκρατία  έως το 1912 ομάδα νησιών στο Αιγαίο πέλαγος. Με τον όρο αυτόν που επικράτησε μετά το 1523 (ή "Νότιες Σποράδες" και σπανίως "Νησιά του Αρχιπελάγους" ή "Αρχιπέλαγος") τα ονόμαζαν οι Έλληνες και με τον όρο "Ισποράτ Αδασί" τα αποκαλούσαν οι Οθωμανοί. Τα μεγαλύτερα από αυτά τα νησιά ήταν : Κάρπαθος, Κάλυμνος, Κάσος, Τήλος, Σύμη, Λέρος, Νίσυρος, Πάτμος, Λειψοί, Ψέριμος, Καστελόριζο, Ικαρία και άλλα μικρότερα. Η περιοχή γεωγραφικά συμπίπτει με τα σημερινά Δωδεκάνησα αλλά χωρίς την Κω και την Ρόδο που βρίσκονταν υπό άμεση οθωμανική διοίκηση.
Η ονομασία οφειλόταν στα προνόμια που είχαν παραχωρηθεί σε αυτά τα νησιά από τους Οθωμανούς Σουλτάνους. Το 1523 ο Σουλεϊμάν Α΄ ο Μεγαλοπρεπής με φιρμάνι παραχώρησε πλήρη αυτονομία και αυτοδιοίκηση με δικαίωμα ο λαός να εκλέγει δικούς του άρχοντες. 
Τα φιρμάνια αυτά επικυρώθηκαν αργότερα και από άλλους σουλτάνους. Το 1912 όταν τα νησιά παραχωρήθηκαν στην Ιταλία επικράτησε η ονομασία Δωδεκάνησα.
Ελί Ντοτέ

Καριέρα

Γεννήθηκε στο Μπανγκί το 1948 και εργάστηκε στο Υπουργείο Γεωργίας και στην Αφρικανική Τράπεζα Ανάπτυξης (ADB). Στις 13 Ιουνίου 2005 διορίστηκε από τον Πρόεδρο Φρανσουά Μποζιζέ στην πρωθυπουργία. Το 2006 εκτός από πρωθυπουργός ανέλαβε και υπουργός Οικονομικών  σε κυβερνητικό ανασχηματισμό. Υπέβαλε την παραίτησή του στις 18 Ιανουαρίου του 2008 στον Πρόεδρο Μποζιζέ, ο οποίος και την έκανε αποδεκτή. Τον διαδέχθηκε στην πρωθυπουργία ο Φοστέν-Αρκάνζ Τουαντερά.
Κόλπος της Λάρνακας

Ο Κόλπος της Λάρνακας είναι κόλπος της Κύπρου και ονομάζεται έτσι από την πόλη της Λάρνακας που βρίσκεται σε αυτόν. Ο κόλπος ορίζεται στα ανατολικά από το ακρωτήριο Πύλας και στα νότια από το ακρωτήριο Κίτι και έχει μήκος 39 χιλιόμετρα.
Ο κόλπος της Λάρνακας έχει δώσει κατά καιρούς μεγάλους σεισμούς, όπως αυτό της 15 Σεπτεμβρίου 1961 που προκάλεσε πολλές ζημιές σε κτίρια.
Βόνη Ηρακλείου

Ιστορικά στοιχεία

Έξω από το χωριό έχει βρεθεί το 1957 λουτηροειδής σαρκοφάγος, που χρονολογείται  στα Υστερομινωικά χρόνια.
Το χωριό αναφέρεται με το όνομα Vogni και με 278 κατοίκους το 1583. Το 1834 είχε 30 οικογένειες Τούρκων. Δεν κατοικούσαν Χριστιανοί τότε (Pashley, I, 319). Το 1881 είχε 314 Τούρκους κατοίκους και μόνον 35 Χριστιανούς (Σταυράκης, σελ. 123). Οι σημερινοί κάτοικοι κατάγονται από το Λασίθι.
Κατά την περίοδο της Τουρκοκρατίας η Βόνη (Dedeler Küyü= χωριό των Δερβίσηδων του τάγματος των Μπεκτασήδων) δωρήθηκε από το Σουλτάνο για τη συντήρηση του ομώνυμου τεκέ, στο σημερινό προάστιο του Ηρακλείου, Αμπελόκηποι. 

Ο οικισμός Γαλατάς στα τέλη του 16ου αιώνα αναφέρεται με το όνομα Galattá με 122 κατοίκους. Το 1881 είχε 143 κατοίκους μόνο Τούρκους. Το όνομα προέρχεται από το βυζαντινό επώνυμο τού πρώτου οικιστή, Γαλατά. Ο Γαλατάς αναφέρεται για πρώτη φορά σε έγγραφο τού 1376, του Δουκικού Αρχείου τού Χάντακα Calata ( El . Santschi , Regestes dcs arrets civils etc . σ. 194).
Γάιος Κλαύδιος Μάρκελλος ο Νεότερος

Βιογραφία

Ήταν γιος του Γάιου και της Ιουνίας. Ο πατέρας του ήταν γιος του Μάρκου και απευθείας απόγονος του Μάρκου Κλαυδίου Μαρκέλλου (π. 268-208 πΧ) υπάτου πεντάκις.
Το 54 πΧ ο μεγάλος θείος της Οκταβίας της Νεότερης, ο Ιούλιος Καίσαρας της ζήτησε να διαζευχθεί τον Γ. Κ. Μάρκελλο και να παντρευτεί τον Πομπήιο. Ο Καίσαρας ήθελε τη συμμαχία του και τον είχε νυμφεύσει με την κόρη του Ιουλία, αλλά το 54 πΧ αυτή απεβίωσε. Ο ανήσυχος Καίσαρας ζήτησε από τον Πομπήιο να νυμφευτεί την Οκταβία, αλλά ο Πομπήιος φαίνεται πως αρνήθηκε. Ωστόσο ο σύζυγος της Οκταβίας, ο Μάρκελλος συνέχισε να αντιτίθεται στον Καίσαρα, με κορύφωση το έτος 50 πΧ που ήταν ύπατος: επεδίωξε να ανακαλέσει τον 10ετή διορισμό του Καίσαρα στη Γαλατία, που έγινε πριν από δύο έτη, και να επιστρέψει εκείνος χωρίς τον στρατό του, προσπαθώντας να σώσει τη δημοκρατία. Όταν απέτυχε, κάλεσε τον Καίσαρα να παραιτηθεί, αλλά χωρίς επιτυχία. 
Παρεμπόδισε τον Καίσαρα από το να γίνει δεύτερη φορά ύπατος εν απουσία (in absentia), επιμένοντας να επιστρέψει στη Ρώμη για να την αναλάβει, εγκαταλείποντας τα στρατεύματά του στη Γαλατία. Όμως ο Καίσαρας γύρισε με τον στρατό του εισβάλλοντας στην Ιταλία το 49 πΧ. Τότε ο αδελφός και ο ανιψιός του Μάρκελλου πήραν τα όπλα εναντίον του Καίσαρα, ο οποίος τελικά επιβλήθηκε ως δικτάτορας. Ο Καίσαρας συγχώρησε τον Μάρκελλο, που δεν είχε στραφεί εναντίον του εν όπλοις.
Το 46 πΧ με τη βοήθεια άλλων συγκλητικών -όπως του Κικέρωνα που έγραψε τον λόγο Υπέρ Μαρκέλλου- ο Μάρκελλος μπόρεσε να μεσολαβήσει στον Καίσαρα υπέρ του ανιψιού του Μ. Κ. Μαρκέλλου υπάτου το 51 πΧ και θερμού αντι-Καισαρικού, ο οποίος ήταν εξόριστος στη Μυτιλήνη. Απεβίωσε τον Μάιο του 40 πΧ. Πέντε μήνες μετά η χήρα του παντρεύτηκε τον Μάρκο Αντώνιο, έναν της Β΄ Τριανδρίας.
Μεγάλο Προσευχητάριο της Καμπανίας

Το Μεγάλο Προσευχητάριο της Καμπανίας - αρχικά Προσευχητάριο της Καμπανίας - δημιουργήθηκε λίγα χρόνια μετά τη δήμευση της περιουσίας του Τάγματος του Ναού και τη μεταβίβασή της στους Οσπιταλιέρους. Τον Ιούλιο του 1317, καθώς ο Μέγας Μάγιστρος Φουλκ ντε Βιλαρέ είχε καθαιρεθεί, ο Πάπας Ιωάννης ΚΒ΄ ανέλαβε τη διοίκηση του Τάγματος. Έπειτα από αίτημα αρκετών Οσπιταλιέρων αξιωματούχων, αποφάσισε τον διαμερισμό του Προσευχηταριού της Γαλλίας, το οποίο, πλέον, είχε γίνει ιδιαίτερα σημαντικό σε μέγεθος, και δημιούργησε δύο άλλα προσευχητάρια, αυτό της Ακουιτανίας, και αυτό της Καμπανίας. Η Γλώσσα της Γαλλίας περιελάμβανε τότε, μέχρι την Επανάσταση, τρία προσευχητάρια. Στις 21 Ιουλίου, ο Ιωάννης ΚΒ΄ όρισε τον Ανρί ντε Μενίλ ως προσευχητή της Καμπανίας.
Αρχικά γνωστό ως προσευχητάριο της Καμπανίας, ο όρος μεγάλο προσευχητάριο άρχισε να χρησιμοποιείται μετά τον 16ο αιώνα. Τα εδάφη του εκτείνονταν σε ένα σημαντικό τμήμα της Κομητείας της Καμπανίας, του Δουκάτου της Βουργουνδίας και του Δουκάτου της Λωρραίνης.
ΦΚ Ρέιντζερς

Ιστορία

Παρόλο που η  Ρέιντζερς ΦΚ  ιδρύθηκε το 1981 συμμετέχει στο Πρωτάθλημα ποδοσφαίρου Ανδόρρας μόλις από το 1999. Μετά από δύο χρόνια στη δεύτερη κατηγορία Σεγκόνα Ντιβιζιό, η ομάδα καταφέρνει την πρόκριση στην Πριμέρα Ντιβιζιό την περίοδο 2001/02. 
Το 2005 θα κάνει το ντεμπούτο της σε ευρωπαϊκή διοργάνωση συμμετέχοντας στον πρώτο γύρο του Κυπέλλου Ιντερτότο όπου αποκλείστηκε με μία ισοπαλία και μία ήττα από την αυστριακή  ΣΚ Στουρμ Γκράτς . 
Το 2006 θα κατακτήσει για πρώτη φορά το πρωτάθλημα και έτσι θα συμμετάσχει και για πρώτη φορά στο Κύπελλο ΟΥΕΦΑ όπου αποκλείστηκε στον πρώτο προκριματικό γύρο με δύο ήττες από την βοσνιακή  Φ.Κ. Σαράγεβο. 
Κερδίζοντας το 2007 εκ νέου το πρωτάθλημα και σε συνδυασμό με την αναδιοργάνωση των ευρωπαϊκών διαγωνισμών της  UEFA, η Ρέιντζερς ΦΚ θα γράψει ιστορία καθώς θα είναι η πρώτη ομάδα της  Ανδόρρας που θα συμμετάσχει στο ΟΥΕΦΑ Τσάμπιονς Λιγκ. Και εκεί όμως θα αποκλειστεί στον πρώτο προκριματικό γύρο με δύο ήττες, αυτή τη φορά από τη μολδαβική  ΦΚ Σερίφ Τιρασπόλ.
Την περίοδο 2008/09 η ομάδα εκπλήσσει καθώς υποβιβάζεται στη δεύτερη κατηγορία. Σε 20 αγωνιστικές τερμάτισε με διαφορά τερμάτων 26-100 κερδίζοντας μόνο μία παρτίδα και έχοντας χάσει τις υπόλοιπες 19! 
Την περίοδο 2010/11 θα τερματίσει δεύτερη της Σεγκόνα Ντιβιζιό. Καθώς η πρωταθλήτρια ΦΚ Λουζιτάνος Β δεν επιτρεπόταν σαν μια δεύτερη ομάδα να ανέβει στην Πριμέρα Ντιβιζιό, ακολούθησε η πρώτη επιλαχούσα Ρέιντζερς ΦΚ. Έτσι η ομάδα απέφυγε τη διαδικασία των πλέι οφς για την άνοδο. 
Το 2006 θα φτάσει για πρώτη φορά στον τελικό του Κόπα Κονστιτουθιό (Κύπελλο ποδοσφαίρου Ανδόρρας) όπου θα χάσει στα πέναλτυ 5-3 από τη ΦΚ Σάντα Κολόμα. 
Επίσης το 2006 θα κατακτήσει για πρώτη φορά το Σουπερκόπα Ανδορράνα (Σούπερ κύπελλο Ανδόρρας) με νίκη έπειτα από παράταση επί της ΦΚ Σάντα Κολόμα. 
Την περίοδο 2006/07 και 2007/08 συμμετείχε και η δεύτερη ομάδα  Ρέιντζερς ΦΚ Β στη δεύτερη κατηγορία ποδοσφαίρου τής Ανδόρρας.
Περιοχή Ντζόμπε

Ετυμολογία

Η ονομασία Ντζόμπε (Njombe), προέρχεται από την ονομασία ενός είδους δέντρου το οποίο στον ενικό ονομάζεται "Mdzombe" και στον πληθυντικό Mazdombe, το οποίο κυριαρχούσε σε μια περιοχή, γνωστή ως Μντάντου (Mdandu). Και ήταν στο Μντάντου (Mdandu), όπου οι Γερμανοί επέλεξαν να χτίσουν το διοικητικό αρχηγείο και μια αμυντική περίφραξη· την Μπόμα.
Κατά τη διάρκεια της Γερμανικής Αποικιοκρατίας, αυτό το είδος του δέντρου είχε ιατρική αξία.

Πληθυσμός

Κατά το 2002, σύμφωνα την Εθνική Απογραφή της Τανζανίας, ο πληθυσμός στην Περιοχή Ντζόμπε (Njombe District), ήταν 420.348 άτομα. Ένα μεγάλο μέρος του πληθυσμού είναι Χριστιανοί, λιγοστοί είναι Μουσουλμάνοι και κάποιοι εξασκούν την τοπική Θρησκεία.

Οικονομικές Δραστηριότητες

Οι κύριες οικονομικές δραστηριότητες των κατοίκων στη Ντζόμπε (Njombe), περιλαμβάνουν την καλλιέργεια των καλλιεργούμενων τροφίμων. Η  Ντζόμπε (Njombe) ήταν ένας από τους μεγαλύτερους παραγωγούς της Ιρλανδικής πατάτας, αραβοσίτου και εν μέρει φασολιών.
Όσο για τις καλλιέργειες εισοδήματος, παράγονται σε μεγάλες ποσότητες, ξυλεία πυλώνων ηλεκτρισμού. Πρόσφατα ένα μεγάλο μέρος του πληθυσμού έχει ξεκινήσει στη φύτευση δέντρων για ξυλεία. Τα κοινά είδη δέντρων που καλλιεργούνται εδώ, περιλαμβάνουν σε ένα πολύ μεγάλο ποσοστό, τα Πεύκα και λιγότερο τους Ευκαλύπτους και τα Κυπαρίσσια.
Η ξυλεία πωλείται απευθείας στο Νταρ ες Σαλαάμ (Dar es Salaam), όπου υπάρχει μεγαλύτερη αγορά και πωλείται τοπικά για ξυλουργικές εργασίες, οικοδομικές και κατασκευαστικές δραστηριότητες.
Φλεγραία Νησιά

Τα Φλεγραία Νησιά ή και Φλεγραίες Νήσοι (ιταλικά: Isole Flegree) είναι σύμπλεγμα νησιών στην νότια Ιταλία και δυτικά των ακτών της ηπειρωτικής χώρας. Βρίσκονται στο βόρειο τμήμα του κόλπου της Νάπολης που είναι μέρος του Τυρρηνικού πελάγους. Υπάγονται στην Περιφέρεια Καμπανίας.

Νησιά

Τα κύρια νησιά του συμπλέγματος είναι η Ίσκια και η Προτσίντα, ενώ δευτερεύοντα είναι η Βιβάρα και η Νησίδα. Κάποιες φορές στα Φλεγραία Νησιά περιλαμβάνεται και το Κάπρι αλλά συχνά παραλείπεται λόγω γεωλογικών σχηματισμών και απόστασης σχετικά μεγάλης σε σχέση με αυτήν που έχουν μεταξύ τους τα υπόλοιπα.

Ονομασία

Η ονομασία των νησιών προέρχεται από την κοινή υπαγωγή αυτών στην γεωλογική περιοχή των Φλεγραίων Πεδίων.
Ψηφιακό Μουσείο της Ακαδημίας Πλάτωνος

Το Ψηφιακό Μουσείο της Ακαδημίας Πλάτωνος βρίσκεται στην Αθήνα εντός του αρχαιολογικού χώρου της Ακαδημίας Πλάτωνος στο μικρό πάρκο που περιβάλλεται από τις οδούς Μοναστηρίου, Τηλεφανούς, Κρέοντος και Πλάτωνα.

Ίδρυση

Εγκαινιάστηκε στις 26 Νοεμβρίου 2015 και το έργο έγινε στο πλαίσιο του συγχρηματοδοτούμενου έργου ΕΣΠΑ Ακαδημία Πλάτωνος, Η Πολιτεία και ο Πολίτης του υπουργείου Παιδείας. Ο αρχιτεκτονικός σχεδιασμός, η μουσειολογική μελέτη, οι εφαρμογές και τα εκθέματα πραγματοποιήθηκαν από το Ίδρυμα Μείζονος Ελληνισμού ενώ η κατασκευή του κτιρίου του Ψηφιακού Μουσείου υλοποιήθηκε από τον Δήμο Αθηναίων.

Λειτουργία

Υπεύθυνος για τη λειτουργία του Ψηφιακού Μουσείου είναι ο Οργανισμός Πολιτισμού Αθλητισμού και Νεολαίας του Δήμου Αθηναίων, η πρόσβαση για το κοινό είναι ελεύθερη και η παρουσίαση των εκθεμάτων είναι δίγλωσση (ελληνικά - Αγγλικά). Ώρες και μέρες λειτουργίας: Τρίτη έως Κυριακή από 9:00 π.μ. έως 16:00 μ.μ. τη Δευτέρα είναι κλειστό.

Εκθέματα

Το Ψηφιακό Μουσείο της Ακαδημίας Πλάτωνος είναι ένα εκπαιδευτικό, διαδραστικό πολυμεσικό μουσείο και στόχος του είναι η ανάδειξη των ιστορικών και αρχαιολογικών στοιχείων της Ακαδημίας και η προσέγγιση του χώρου της φιλοσοφίας και των ιδεών με την χρήση των πλέον σύγχρονων τεχνολογιών. Τα εκθέματα του μουσείου και η δομή με την οποία παρουσιάζονται έχουν σκοπό την προετοιμασία του επισκέπτη για τη γνωριμία του με τον Πλάτωνα. Στην πρώτη αίθουσα του Μουσείου παρουσιάζεται ο Πλάτωνας ως ιστορικό πρόσωπο της Αθήνας του 4ου αιώνα π.Χ. μαζί με τον αρχαιολογικό χώρο της Ακαδημίας Πλάτωνος όπου έδρασε. Η δεύτερη αίθουσα είναι αφιερωμένη στο έργο και τις μεθόδους του Πλάτωνα και δίνει την ευκαιρία στον επισκέπτη να φιλοσοφήσει και να συνειδητοποιήσει κατά πόσο η σκέψη του Πλάτωνα τον αφορά. Στην τρίτη αίθουσα παρουσιάζεται η διαχρονική αξία του έργου του Πλάτωνα και η πορεία του στο χρόνο, οι επιδράσεις των απόψεών στη φιλοσοφική σκέψη και την ανθρωπότητα;
Down to Earth (άλμπουμ, Ozzy Osbourne)

Τραγούδια

1. Gets Me Through (Osbourne, Palmer) - 5:04

2. Facing Hell (Osbourne, Palmer, Humphrey, Nicholls) - 4:25

3. Dreamer (Osbourne, Frederiksen, Jones) - 4:44

4. No Easy Way Out (Osbourne, Palmer) - 5:06

5. That I Never Had (Osbourne, Frederiksen, Holmes, Trujillo) - 4:23

6. You Know...(Part 1) (Osbourne, Palmer) - 1:06

7. Junkie (Osbourne, Frederiksen, Holmes, Trujillo) - 4:28

8. Running Out of Time (Osbourne, Frederiksen, Jones) - 5:05

9. Black Illusion (Osbourne, Palmer, Nicholls, Sturmer) - 4:21

10. Alive (Osbourne, Saber) - 4:54

11. Can You Hear Them? (Osbourne, Frederiksen, Holmes, Trujillo) - 4:58

Βραβεία

Down to Earth (άλμπουμ)
Ηνωμένες Πολιτείες (RIAA Certification): Πλατινένιος 
Καναδάς (CRIA Certification): Πλατινένιος 
Ηνωμένο Βασίλειο (BPI Certification): Ασημένιος
Γωγώ Καρτσάνα

Βιογραφία

Γεννήθηκε στην Αθήνα και πέρασε τα παιδικά της χρόνια στα Τρίκαλα απ' όπου κατάγεται. Από παιδική ηλικία ήθελε να γίνει ηθοποιός. Στα 8 της χρόνια έπαιξε τη Σταχτοπούτα στο θέατρο Αχίλλειον στα Τρίκαλα. Είναι απόφοιτη της ΑΣΟΕΕ του τμήματος οικονομικών, και του Θέατρου Τέχνης Κάρολος Κουν.
Ησιόνη (Ναυπλίου)

Η Ησιόνη είχε παντρευτεί τον θαλάσσιο θεό Ναύπλιο, γιο του Ποσειδώνα και της Αμυμώνης, κόρης του Δαναού. Ήταν μητέρα του Παλαμήδη, του Οίακος και του Ναυσιμέδοντος.
Αιγυπτιακό Παζάρι Μπαχαρικών

Το Παζάρι Μπαχαρικών (τουρκικά: Mısır Çarşısı, Αιγυπτιακό Παζάρι) στην Κωνσταντινούπολη αποτελεί μια από τις μεγαλύτερες αγορές της πόλης. Βρίσκεται στο Εμίνονου του Φατίχ της Κωνσταντινούπολης. Είναι το δεύτερο πιο διάσημο στεγασμένο εμπορικό συγκρότημα μετά το Μεγάλο Παζάρι, από το οποίο βρίσκεται σε μικρή απόσταση.
Είναι ανοικτό επτά ημέρες την εβδομάδα και λειτουργεί από το 1664. Το παζάρι έχει σχήμα Γ και έξι πύλες. Φιλοξενεί στο εσωτερικό του καφενεία και μικρά εστιατόρια. Η οροφή του είναι υψηλότερη από αυτή του Μεγάλου Παζαριού και καλύπτεται και αυτή από τρούλους.
Το παζάρι κατά τα μέσα του 17ου αιώνα κατασκευάσθηκε αρχικά από ξύλο και πήρε τη τελική του μορφή στα μέσα της δεκαετίας του ’40.  

Ιστορία

Υπάρχουν πολλά έγγραφα που υποδηλώνουν ότι η αρχική του ονομασία ήταν "Νέο Παζάρι". 
Το όνομά του (τουρκικά: Mısır Çarşısı) προέρχεται από το γεγονός ότι χτίστηκε με έσοδα από το οθωμανικό εγιαλέτι της Αιγύπτου το 1660 και οι Αιγύπτιοι το χρησιμοποιούσαν για να πωλούν τα μπαχαρικά τους, ενώ η εναλλακτική του ονομασία ως Αγορά Μπαχαρικών προέρχεται από την εξειδίκευσή του στην πώληση μπαχαρικών και βοτάνων, φαρμακευτικών φυτών και φαρμάκων.  
Η λέξη mısır έχει διπλή σημασία στα τουρκικά: "Αίγυπτος" και "αραβόσιτος". Το παζάρι ήταν (και ακόμα είναι) το κέντρο του εμπορίου μπαχαρικών στην Κωνσταντινούπολη, αλλά τα τελευταία χρόνια όλο και περισσότερα καταστήματα άλλου τύπου αντικαθιστούν τα καταστήματα μπαχαρικών.
Το συγκρότημα σχεδιάστηκε από τον αρχιτέκτονα της αυλής Κότζα Κασίμ Αγά, αλλά οι εργασίες κατασκευής ξεκίνησαν υπό την επίβλεψη άλλου αρχιτέκτονα της Αυλής, του Μουσταφά Αγά, κατά τους τελευταίους μήνες του 1660. Η Μεγάλη Πυρκαγιά του 1660 στις 24 Ιουλίου διήρκεσε για περισσότερες από δυο ημέρες και κατέστρεψε πολλές γειτονιές στην πόλη. Μια μεγάλης έκτασης ανακατασκευή και ανάπλαση ξεκίνησε στην πόλη μετά την πυρκαγιά, η οποία περιελάμβανε την συνέχιση των εργασιών για το Νέο Τζαμί και την εκκίνηση της κατασκευής για το Παζάρι των Μπαχαρικών κατά το ίδιο έτος. 
Η κατασκευή όλων των κτιρίων στο κουλιγιέ του Νέου Τζαμιού, συμπεριλαμβανομένου και του Παζαριού των Μπαχαρικών, είχε διαταχθεί από την Σουλτάνα Τουρχάν Χατιτζέ, Βαλιντέ Σουλτάνα του Σουλτάνου Μωάμεθ Δ'.)
Σελέστ Σταρ

Βιογραφικά στοιχεία

Γεννήθηκε στις 28 Δεκεμβρίου 1985 στην Πομόνα της Καλιφόρνιας. Η καταγωγή της είναι από την Ιρλανδία και το Μεξικό. Ξεκίνησε την καριέρα της σε ηλικία 19 χρονών, και από τότε έχει στο ενεργητικό της 150 ρόλους σε ταινίες σκληρού πορνό. Κυκλοφόρησε τον Ιούλιο του 2005 στο εξώφυλλο του Πέντχαουζ.
1589 Φανατική

Φυσικά χαρακτηριστικά

Τα φυσικά χαρακτηριστικά της Φανατικής είναι άγνωστα. Η Φανατική περιστρέφεται γύρω από τον εαυτό της μία φορά κάθε 2 ώρες και 35 λεπτά, μία γρήγορη περιστροφή για αστεροειδή.
Ασημάκης Ζαΐμης

Βιογραφικά στοιχεία

Ο Ασημάκης Ζαΐμης ήταν πατέρας του Ανδρέα Ζαΐμη του επιφανέστερου ίσως εκπροσώπου της γνωστής οικογένειας Ζαΐμη. Μυήθηκε στη Φιλική Εταιρεία από τον Γρηγόριο Δικαίο το 1819. Πριν από την Ελληνική Επανάσταση ως προύχοντας των Καλαβρύτων φέρεται να επισκέφτηκε των Αλή πασά των Ιωαννίνων προτείνοντάς του να επαναστατήσει εναντίον του Σουλτάνου. Ο Ασημάκης Ζαΐμης ήταν αυτός που έδωσε την άδεια στον τότε σωματοφύλακά του Χοντρογιάννη, να πραγματοποιήσει ένα από πρώτα κτυπήματα εναντίον των Τούρκων στις 16 Μαρτίου 1821 στην τοποθεσία «Χελωνοσπηλιά» της Λυκούριας Καλαβρύτων. Κατά τη διάρκεια της επανάστασης διατέλεσε μέλος της Πελοποννησιακής Γερουσίας. Το 1823 παρά την μεγάλη ηλικία του πήρε μέρος στην μάχη της Ακράτας. Τα τελευταία χρόνια της ζωής του, μαζί με το γιό του Ανδρέα διώχθηκε για πολιτικούς λόγους από την κυβέρνηση Κουντουριώτη, η οποία το Δεκέμβριο του 1824 διέταξε το Γεώργιο Καραϊσκάκη να πυρπολήσει το αρχοντικό της οικογένειας στην Κερπινή. Πέθανε το 1826 στο Ναύπλιο από τύφο.
Αριστοφάνης Γεωργίου

Βιογραφικά στοιχεία

Ο Αριστοφάνης Γεωργίου γεννήθηκε στο Νέο Λιβάδι στις 6 Οκτωβρίου 1955. Την περίοδο της τουρκικής εισβολής του 1974 υπηρετούσε την στρατιωτική του θητεία. Τραυματίστηκε και συνελήφθη αιχμάλωτος από τους Τούρκους.
Ομιλεί, πέρα από την ελληνική, την αγγλική γλώσσα. Σπούδασε νομικά στο Αριστοτέλειο Πανεπιστήμιο Θεσσαλονίκης.  Είναι δικηγόρος. Ειδικεύεται σε θέματα εργατικής και κοινωνικής νομοθεσίας και ήταν νομικός σύμβουλος της Παγκύπριας Εργατικής Ομοσπονδίας (ΠΕΟ).
Είναι νυμφευόμενος με τη Νίκη Πολυκάρπου και έχει ένα υιό.

Πολιτική διαδρομή

Στη διάρκεια των σπουδών του υπήρξε ιδρυτικό και ηγετικό στέλεχος της Δημοκρατικής Κίνησης Κυπρίων Φοιτητών Θεσσαλονίκης. Επιπλέον, την περίοδο 1978-1980 διετέλεσε αντιπρόεδρος της Εθνικής Φοιτητικής Ένωσης Κυπρίων (ΕΦΕΚ) Θεσσαλονίκης. Ακόμη, ήταν πρόεδρος της Παγκύπριας Ομοσπονδίας Φοιτητών και Νέων Επιστημόνων (ΠΟΦΝΕ), γενικός γραμματέας του σωματείου Φίλοι του Πανεπιστημίου Κύπρου και μέλος της Επιτροπής Εξέτασης των Προβλημάτων από την Ανεργία των Νέων Επιστημόνων. Την περίοδο 1989-1991 ήταν μέλος του διοικητικού συμβουλίου του Κεντρικού Φορέα Ισότιμης Κατανομής Βαρών. Επιπλέον, διετέλεσε μέλος του Κεντρικού Συμβουλίου της Ενιαίας Δημοκρατικής Οργάνωσης Νεολαίας (ΕΔΟΝ). Διετέλεσε μέλος της Κεντρικής Επιτροπής της Παγκύπριας Ένωσης Προσφύγων (ΠΕΠ) και της Εκτελεστικής Επιτροπής της ΠΕΠ Λευκωσίας.
Επιπρόσθετα, ήταν μέλος των δικαστικών επιτροπών της Κυπριακής Ομοσπονδίας Ποδοσφαίρου (ΚΟΠ), της Παγκύπριας Ομοσπονδίας Επιτραπέζιας Αντισφαίρισης (ΠΟΕΠΑ) και της Ποδοσφαιρικής Ομοσπονδίας Επαρχίας Λευκωσίας (ΠΟΕΛ). Επιπλέον, ήταν μέλος της Ανωτάτης Δικαστικής Επιτροπής Αγροτικού Ποδοσφαίρου (ΑΔΕΑΠ).
Διετέλεσε πρόεδρος της Κεντρικής Επιτροπής Ελέγχου του ΑΚΕΛ και μέλος του Πολιτικού Γραφείου της Κεντρικής Επιτροπής του κόμματος.
Στις βουλευτικές εκλογές του 1991 εξελέγη βουλευτής στην Εκλογική Περιφέρεια Λευκωσίας με το ΑΚΕΛ. Επανεξελέγη στις βουλευτικές εκλογές του 1996, στις βουλευτικές εκλογές του 2001 και στις βουλευτικές εκλογές του 2006. Δεν διεκδίκησε επανεκλογή στις βουλευτικές εκλογές του 2011.
Ως βουλευτής, διετέλεσε πρόεδρος της Κοινοβουλευτικής Επιτροπής για την Εγκληματικότητα, πρόεδρος της Κοινοβουλευτικής Επιτροπής Προσφύγων-Εγκλωβισμένων-Αγνοουμένων-Παθόντων, αναπληρωτής πρόεδρος της Κοινοβουλευτικής Επιτροπής Εργασίας και Κοινωνικών Ασφαλίσεων, αρχηγός της αντιπροσωπίας της Βουλής στον Κοινοπολιτειακό Κοινοβουλευτικό Σύνδεσμο και ένας εκ των τριών αντιπροέδρων της Εκτελεστικής Επιτροπής του Κυπριακού Κλάδου στον ίδιο οργανισμό, μέλος της Επιτροπής Επιλογής, μέλος της Κοινοβουλευτικής Επιτροπής για το Φάκελο της Κύπρου, μέλος της Κοινοβουλευτικής Επιτροπής Νομικών και της Κοινοβουλευτικής Επιτροπής Παρακολουθήσεως Σχεδίων Αναπτύξεως και Ελέγχου Δημόσιων Δαπανών. Επιπλέον, διετέλεσε αρχηγός των αντιπροσωπιών της Βουλής στον Κοινοπολιτειακό Κοινοβουλευτικό Σύνδεσμο και της Κοινοβουλευτικής Συνέλευσης του Συμβουλίου της Ευρώπης.